CELEX: 32020R0723
Language: sk
Date: 2020-03-04 00:00:00
Title: Delegované nariadenie Komisie (EÚ) 2020/723 zo 4. marca 2020, ktorým sa stanovujú podrobné pravidlá uznávania osvedčení pilotov vydaných v tretích krajinách a ktorým sa mení nariadenie (EÚ) č. 1178/2011

2.6.2020   
               
               
                  SK
               
               
                  Úradný vestník Európskej únie
               
               
                  L 170/1
               
            
         DELEGOVANÉ NARIADENIE KOMISIE (EÚ) 2020/723
         zo 4. marca 2020,
         ktorým sa stanovujú podrobné pravidlá uznávania osvedčení pilotov vydaných v tretích krajinách a ktorým sa mení nariadenie (EÚ) č. 1178/2011
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 68 ods. 3,
         keďže:
         
                     (1)
                  
                  
                     Prijatím nariadenia (EÚ) 2018/1139, a najmä jeho článku 68, je Komisia splnomocnená prijímať delegované akty, pokiaľ ide o uznávanie osvedčení a iných dokumentov potvrdzujúcich dodržiavanie pravidiel v oblasti civilného letectva, vydaných v súlade s právnymi predpismi tretej krajiny a zabezpečujúcich úroveň bezpečnosti rovnocennú s úrovňou vyplývajúcou z nariadenia (EÚ) 2018/1139.
                  
               
                     (2)
                  
                  
                     Hlavným cieľom je zosúladiť týmto nariadením súčasný právny rámec s nariadením (EÚ) 2018/1139, a preto by sa obsah článku 8 prílohy III a súvisiace ustanovenia nariadenia Komisie (EÚ) č. 1178/2011 (2) týkajúce sa uznávania osvedčení z tretích krajín mali presunúť do delegovaného aktu. Okrem toho by teraz v týchto ustanoveniach mali byť zahrnuté aj pravidlá uznávania osvedčení vydaných v tretích krajinách pre vetrone a balóny.
                  
               
                     (3)
                  
                  
                     V nariadení (EÚ) č. 1178/2011 sú uvedené podmienky uznávania preukazov spôsobilosti z tretích krajín. Za určitých podmienok môžu v súčasnosti preukaz spôsobilosti pilota vydaného treťou krajinou uznávať členské štáty alebo držiteľ takéhoto preukazu vydaného treťou krajinou môže získať zápočet, ak žiada o preukaz spôsobilosti v súlade s nariadením (EÚ) č. 1178/2011. Takýto zápočet sa v súčasnosti určuje na základe odporúčania schválenej výcvikovej organizácie.
                  
               
                     (4)
                  
                  
                     Pravidlá vzťahujúce sa na výcvikové organizácie poskytujúce výcvik na účely vydávania určitých preukazov spôsobilosti pilotov v neobchodnej leteckej doprave a súvisiacich kvalifikačných kategórií sa zjednodušili a zaviedli sa výcvikové organizácie na základe vyhlásenia (DTO) v súlade s nariadením Komisie (EÚ) 2018/1119 (3). Pravidlá uznávania preukazov spôsobilosti vydaných tretími krajinami by sa preto mali aktualizovať, aby sa výcvikovým organizáciám na základe vyhlásenia umožnilo udeľovať zápočty držiteľom preukazov spôsobilosti vydaných tretími krajinami, ktorí žiadajú o preukaz spôsobilosti vydaný podľa právneho rámca Únie.
                  
               
                     (5)
                  
                  
                     Článok 8 nariadenia (EÚ) č. 1178/2011, ako aj príloha III k uvedenému nariadeniu, ktoré v súčasnosti obsahujú požiadavky na uznávanie preukazov spôsobilosti vydaných tretími krajinami, by sa preto mali vypustiť,
                  
               PRIJALA TOTO NARIADENIE:
         ODDIEL 1
         
            VŠEOBECNÉ USTANOVENIA
         
         
            Článok 1
            Rozsah pôsobnosti
            Týmto nariadením sa stanovujú podrobné pravidlá týkajúce sa podmienok uznávania preukazov spôsobilosti pilotov a súvisiacich kvalifikačných kategórií, oprávnení alebo osvedčení, ako aj súvisiacich osvedčení zdravotnej spôsobilosti vydaných v súlade s právnymi predpismi tretích krajín.
         
         
            Článok 2
            Vymedzenie pojmov
            
               1.   Na účely tohto nariadenia sa uplatňuje vymedzenie pojmov uvedené v nariadení (EÚ) č. 1178/2011, nariadení Komisie (EÚ) 2018/395 (4) a vo vykonávacom nariadení Komisie (EÚ) 2018/1976 (5).
            
            
               2.   Na účely tohto nariadenia okrem toho pojem „továrenské lety“ znamená lety uvedené v článku 6 ods. 3 nariadenia Komisie (EÚ) č. 965/2012 (6).
            
         
         
            Článok 3
            Uznávanie preukazov spôsobilosti z tretích krajín
            Bez toho, aby boli dotknuté medzinárodné dohody uzavreté medzi Úniou a treťou krajinou v súlade s článkom 68 ods. 1 písm. a) nariadenia (EÚ) 2018/1139, členské štáty môžu:
            
                        a)
                     
                     
                        v súlade s oddielom 2 tohto nariadenia uznávať preukazy spôsobilosti pilotov a súvisiace kvalifikačné kategórie, oprávnenia alebo osvedčenia, ako aj súvisiace osvedčenia zdravotnej spôsobilosti vydané v súlade s právnymi predpismi tretích krajín;
                     
                  
                        b)
                     
                     
                        v súlade s článkom 3 nariadenia (EÚ) č. 1178/2011, článkom 3a nariadenia (EÚ) 2018/395 alebo prípadne článkom 3a vykonávacieho nariadenia (EÚ) 2018/1976 vydávať rovnocenné preukazy spôsobilosti žiadateľom, ktorí už sú držiteľmi daného preukazu spôsobilosti, kvalifikačnej kategórie, oprávnenia alebo osvedčenia, ktoré boli vydané v súlade s prílohou 1 k Dohovoru o medzinárodnom civilnom letectve, podpísanému 7. decembra 1944 v Chicagu (ďalej len „Chicagsky dohovor“), treťou krajinou, za predpokladu, že uvedení žiadatelia spĺňajú požiadavky uvedené v oddiele 3, a s prihliadnutím na všetky zápočty na základe odporúčania schválenej výcvikovej organizácie alebo výcvikovej organizácie na základe vyhlásenia;
                     
                  
                        c)
                     
                     
                        udeliť kompletný zápočet v súvislosti s požiadavkou absolvovať výcvikový kurz pred skúškou z teoretických vedomostí a praktickou skúškou držiteľom preukazu spôsobilosti dopravného pilota (ATPL) vydaného treťou krajinou alebo v jej mene v súlade s prílohou 1 k Chicagskému dohovoru za predpokladu, že splnili požiadavky na prax na účely vydania preukazu spôsobilosti ATPL pre príslušnú kategóriu lietadiel v zmysle podčasti F prílohy I k nariadeniu (EÚ) č. 1178/2011 a za predpokladu, že preukaz spôsobilosti tretej krajiny obsahuje platnú typovú kvalifikačnú kategóriu pre lietadlo, ktoré sa použije na praktickú skúšku na účely ATPL;
                     
                  
                        d)
                     
                     
                        vydávať typové kvalifikačné kategórie pre letúny alebo vrtuľníky držiteľom preukazov spôsobilosti vydaných v súlade s nariadením (EÚ) č. 1178/2011, ktorí spĺňajú požiadavky na vydanie týchto kvalifikačných kategórií ustanovené treťou krajinou; tieto kvalifikačné kategórie sú obmedzené na lietadlá zaregistrované v danej tretej krajine, ale toto obmedzenie sa môže zrušiť, ak pilot spĺňa požiadavky uvedené v článku 10 tohto nariadenia.
                     
                  
         ODDIEL 2
         
            UZNÁVANIE PLATNOSTI PREUKAZOV SPÔSOBILOSTI
         
         
            Článok 4
            Všeobecné ustanovenia pre uznávanie platnosti preukazov spôsobilosti
            
               1.   Príslušný orgán členského štátu môže uznať platnosť preukazu spôsobilosti pilota, ktorý v súlade s požiadavkami prílohy 1 k Chicagskemu dohovoru vydala tretia krajina.
            
            
               2.   Na účely ustanovení uvedených v tomto nariadení sa príslušným orgánom členského štátu rozumie:
               
                           a)
                        
                        
                           v prípade pilotov, ktorí majú trvalé bydlisko na území Únie – príslušný orgán členského štátu miesta, kde majú trvalé bydlisko alebo v ktorom sú usadení;
                        
                     
                           b)
                        
                        
                           v prípade pilotov, ktorí nemajú trvalé bydlisko na území Únie – príslušný orgán členského štátu, kde má hlavné sídlo podnikania prevádzkovateľ, za ktorého lietajú alebo plánujú lietať, alebo kde je zaregistrované lietadlo, na ktorom lietajú alebo plánujú lietať.
                        
                     
            
               3.   Na uznávanie platnosti preukazov spôsobilosti sa vzťahuje obdobie platnosti, ktoré neprekročí jeden rok, a oprávnenia vyplývajúce z preukazov spôsobilosti možno uplatňovať iba počas platnosti preukazu spôsobilosti.
               Príslušný orgán, ktorý uznal platnosť preukazu spôsobilosti, môže toto obdobie predĺžiť iba raz a maximálne o jeden rok, ak počas trvania tohto obdobia pilot požiada o vydanie preukazu spôsobilosti v súlade s prílohou I (časťou FCL) k nariadeniu (EÚ) č. 1178/2011 alebo ak absolvuje výcvik na účely vydania takéhoto preukazu spôsobilosti. V poslednom uvedenom prípade sa toto predĺženie vzťahuje na čas potrebný na vydanie preukazu spôsobilosti v súlade s prílohou I (časťou FCL) k nariadeniu (EÚ) č. 1178/2011.
            
            
               4.   Držitelia preukazu spôsobilosti, ktorý uznal členský štát, uplatňujú svoje oprávnenia v súlade s požiadavkami uvedenými v prílohe I (časti FCL) k nariadeniu (EÚ) č. 1178/2011.
            
         
         
            Článok 5
            Preukazy spôsobilosti pilota v obchodnej leteckej doprave a pre ďalšie obchodné činnosti
            V prípade uznávania platnosti preukazov spôsobilosti pilota v obchodnej leteckej doprave a pre ďalšie obchodné činnosti musia držitelia spĺňať tieto požiadavky v závislosti od požadovaných oprávnení:
            
                        a)
                     
                     
                        prostredníctvom praktickej skúšky splniť požiadavky v prílohe I (časti FCL) k nariadeniu (EÚ) č. 1178/2011 na predĺženie platnosti typovej kvalifikačnej kategórie alebo kvalifikačnej kategórie na triedu, ktoré zodpovedajú oprávneniam príslušného preukazu spôsobilosti;
                     
                  
                        b)
                     
                     
                        preukázať znalosti príslušných častí prevádzkových požiadaviek a prílohy I (časti FCL) k nariadeniu (EÚ) č. 1178/2011;
                     
                  
                        c)
                     
                     
                        preukázať jazykovú spôsobilosť v súlade s ustanovením FCL.055 prílohy I (časti FCL) k nariadeniu (EÚ) č. 1178/2011;
                     
                  
                        d)
                     
                     
                        byť držiteľom platného osvedčenia zdravotnej spôsobilosti 1. triedy, ktoré bolo vydané v súlade s prílohou IV (časťou MED) k nariadeniu (EÚ) č. 1178/2011;
                     
                  
                        e)
                     
                     
                        v prípade letúnov spĺňať okrem požiadaviek uvedených v písmenách a) až d) požiadavky na prax uvedené v tabuľke 1 v prílohe k tomuto nariadeniu;
                     
                  
                        f)
                     
                     
                        v prípade vrtuľníkov spĺňať okrem požiadaviek uvedených v písmenách a) až d) požiadavky na prax uvedené v tabuľke 2 v prílohe k tomuto nariadeniu.
                     
                  
         
            Článok 6
            Preukazy spôsobilosti pilotov pre neobchodnú činnosť s prístrojovou kvalifikačnou kategóriou
            V prípade uznávania platnosti preukazov spôsobilosti súkromných pilotov s prístrojovou kvalifikačnou kategóriou alebo preukazov spôsobilosti obchodných pilotov (CPL) a dopravných pilotov (ATPL) s prístrojovou kvalifikačnou kategóriou, keď má pilot v úmysle uplatňovať iba oprávnenia súkromného pilota, musia držitelia spĺňať všetky tieto požiadavky:
            
                        a)
                     
                     
                        absolvovať praktickú skúšku pre prístrojovú kvalifikačnú kategóriu a typovú kvalifikačnú kategóriu alebo kvalifikačnú kategóriu na triedu, zodpovedajúcu oprávneniam preukazu spôsobilosti, ktorého sú držiteľmi, v súlade s dodatkom 7 a dodatkom 9 k prílohe I (časti FCL) k nariadeniu (EÚ) č. 1178/2011;
                     
                  
                        b)
                     
                     
                        preukázať znalosť leteckých právnych predpisov, leteckého meteorologického kódu, plánovania letu a letových charakteristík (IR) a ľudskej výkonnosti;
                     
                  
                        c)
                     
                     
                        preukázať jazykovú spôsobilosť v súlade s ustanovením FCL.055 prílohy I (časti FCL) k nariadeniu (EÚ) č. 1178/2011;
                     
                  
                        d)
                     
                     
                        byť držiteľom platného osvedčenia zdravotnej spôsobilosti najmenej 2. triedy, ktoré bolo vydané v súlade s prílohou 1 k Chicagskemu dohovoru;
                     
                  
                        e)
                     
                     
                        mať minimálnu prax najmenej 100 hodín letu podľa prístrojov vo funkcii veliaceho pilota lietadla príslušnej kategórie.
                     
                  
         
            Článok 7
            Preukazy spôsobilosti pilotov pre neobchodnú činnosť bez prístrojovej kvalifikačnej kategórie
            V prípade uznávania platnosti preukazov spôsobilosti súkromných pilotov alebo preukazov spôsobilosti CPL a ATPL bez prístrojovej kvalifikačnej kategórie, keď má pilot v úmysle uplatňovať iba oprávnenia súkromného pilota, musia držitelia spĺňať všetky tieto požiadavky:
            
                        a)
                     
                     
                        preukázať znalosť leteckých právnych predpisov a ľudskej výkonnosti;
                     
                  
                        b)
                     
                     
                        absolvovať praktickú skúšku pre preukaz spôsobilosti súkromného pilota (PPL), ako je stanovené v ustanovení FCL.235 prílohy I (časti FCL) k nariadeniu (EÚ) č. 1178/2011;
                     
                  
                        c)
                     
                     
                        spĺňať príslušné požiadavky uvedené v podčasti H prílohy I (časti FCL) k nariadeniu (EÚ) č. 1178/2011 na vydanie typovej kvalifikačnej kategórie alebo kvalifikačnej kategórie na triedu, zodpovedajúcej oprávneniam preukazu spôsobilosti, ktorého sú držiteľmi;
                     
                  
                        d)
                     
                     
                        byť držiteľom osvedčenia zdravotnej spôsobilosti najmenej 2. triedy, ktoré bolo vydané v súlade s prílohou 1 k Chicagskemu dohovoru;
                     
                  
                        e)
                     
                     
                        preukázať jazykovú spôsobilosť v súlade s ustanovením FCL.055 prílohy I (časti FCL) k nariadeniu (EÚ) č. 1178/2011;
                     
                  
                        f)
                     
                     
                        mať minimálnu prax najmenej 100 hodín letu vo funkcii pilota lietadla príslušnej kategórie.
                     
                  
         
            Článok 8
            Uznávanie platnosti preukazov spôsobilosti pilotov na osobitné úlohy s obmedzenou dĺžkou trvania
            
               1.   Bez ohľadu na ustanovenia predchádzajúcich článkov, v prípade továrenských letov môže príslušný orgán členského štátu uznať preukaz spôsobilosti, ktorý v súlade s prílohou 1 k Chicagskemu dohovoru vydala tretia krajina, najviac na obdobie 12 mesiacov na vykonanie osobitných úloh s obmedzenou dĺžkou trvania, ako sú výcvikové lety pred prvým uvedením lietadla do prevádzky, demonštračné lety, technické prelety alebo skúšobné lety za predpokladu, že žiadateľ spĺňa tieto požiadavky:
               
                           a)
                        
                        
                           je držiteľom príslušného preukazu spôsobilosti, osvedčenia zdravotnej spôsobilosti a súvisiacich kvalifikačných kategórií vydaných v súlade s prílohou 1 k Chicagskemu dohovoru;
                        
                     
                           b)
                        
                        
                           je v priamom alebo nepriamom pracovnom pomere uzatvorenom s výrobcom lietadla alebo leteckým úradom.
                        
                     V tomto prípade sú oprávnenia držiteľa obmedzené príslušným orgánom na vykonávanie letového výcviku a skúšok na účely prvotného vydávania typových kvalifikačných kategórií, na dohľad nad úvodnými traťovými letmi pilotov prevádzkovateľa, na dodávky tovaru alebo technické prelety, úvodné traťové lety, demonštračné alebo skúšobné lety v závislosti od plánovaných úloh podľa tohto odseku.
            
            
               2.   Odchylne od článkov 4 až 7 môže príslušný orgán členského štátu v prípade súťažných letov alebo leteckých vystúpení s obmedzenou dĺžkou trvania uznať platnosť preukazu spôsobilosti vydaného treťou krajinou, ktorý držiteľa oprávňuje na výkon oprávnení preukazu spôsobilosti PPL, ako je stanovené v prílohe I (časti FCL) k nariadeniu (EÚ) č. 1178/2011, preukazu spôsobilosti pilota balóna (BPL), ako je stanovené v prílohe III (časti BFCL) k nariadeniu (EÚ) 2018/395, alebo preukazu spôsobilosti pilota vetroňa (SPL), ako je stanovené v prílohe III (časti SFCL) k vykonávaciemu nariadeniu (EÚ) 2018/1976, za predpokladu, že sú splnené všetky tieto požiadavky:
               
                           a)
                        
                        
                           organizátor súťaže alebo leteckých vystúpení pred konaním podujatia príslušnému orgánu náležite doloží, akým spôsobom zabezpečí, aby bol pilot oboznámený s príslušnými bezpečnostnými informáciami, a ako budú riadené riziká spojené s týmito letmi;
                        
                     
                           b)
                        
                        
                           žiadateľ je držiteľom príslušného preukazu spôsobilosti, osvedčenia zdravotnej spôsobilosti a súvisiacich kvalifikačných kategórií vydaných v súlade s prílohou 1 k Chicagskemu dohovoru.
                        
                     
            
               3.   Odchylne od ustanovení uvedených v článkoch 4 až 7 môže príslušný orgán členského štátu uznať platnosť preukazu spôsobilosti, ktorý je rovnocenný niektorému z preukazov uvedených v odseku 2 a ktorý v súlade s požiadavkami prílohy 1 k Chicagskemu dohovoru vydala tretia krajina, najviac na 28 dní za kalendárny rok na osobitné nekomerčné činnosti za predpokladu, že žiadateľ spĺňa všetky tieto požiadavky:
               
                           a)
                        
                        
                           je držiteľom príslušného preukazu spôsobilosti, osvedčenia zdravotnej spôsobilosti a súvisiacich kvalifikačných kategórií vydaných v súlade s prílohou 1 k Chicagskemu dohovoru;
                        
                     
                           b)
                        
                        
                           pred vykonaním týchto osobitných činností s obmedzenou dĺžkou trvania absolvoval najmenej jeden aklimatizačný let s kvalifikovaným inštruktorom.
                        
                     
         
         ODDIEL 3
         
            PREVOD PREUKAZOV SPÔSOBILOSTI
         
         
            Článok 9
            Podmienky prevodu preukazov spôsobilosti
            
               1.   Príslušný orgán členského štátu môže previesť preukaz spôsobilosti pre príslušnú kategóriu lietadiel na preukaz spôsobilosti PPL v súlade s prílohou I (časťou FCL) k nariadeniu (EÚ) č. 1178/2011 s kvalifikačnou kategóriou na triedu alebo typovou kvalifikačnou kategóriou na jednopilotné lietadlo, na preukaz spôsobilosti BPL v súlade s prílohou III (časťou BFCL) k nariadeniu (EÚ) 2018/395 alebo na preukaz spôsobilosti SPL v súlade s prílohou III (časťou SFCL) k vykonávaciemu nariadeniu (EÚ) 2018/1976, ak pôvodný preukaz spôsobilosti vydala tretia krajina v súlade s požiadavkami prílohy 1 k Chicagskému dohovoru tretia krajina a preukaz spôsobilosti je:
               
                           a)
                        
                        
                           buď preukaz spôsobilosti rovnocenný preukazom spôsobilosti uvedeným v odseku 1;
                        
                     
                           b)
                        
                        
                           alebo preukaz spôsobilosti CPL alebo preukaz spôsobilosti ATPL.
                        
                     
            
               2.   Držiteľ preukazu spôsobilosti, ktorý sa má previesť, musí pre príslušnú kategóriu lietadiel spĺňať tieto minimálne požiadavky:
               
                           a)
                        
                        
                           úspešne absolvovať písomnú skúšku z leteckých právnych predpisov a ľudskej výkonnosti;
                        
                     
                           b)
                        
                        
                           úspešne absolvovať praktickú skúšku pre preukazy spôsobilosti PPL, BPL alebo SPL, podľa potreby, v súlade s prílohou I (časťou FCL) k nariadeniu (EÚ) č. 1178/2011, prílohou III (časťou BFCL) k nariadeniu (EÚ) 2018/395 alebo prílohou III (časťou SFCL) k vykonávaciemu nariadeniu (EÚ) 2018/1976;
                        
                     
                           c)
                        
                        
                           spĺňať požiadavky na vydanie príslušnej kvalifikačnej kategórie na triedu alebo typovej kvalifikačnej kategórie v súlade s pod časťou H;
                        
                     
                           d)
                        
                        
                           byť držiteľom osvedčenia zdravotnej spôsobilosti, ktoré sa vyžaduje a bolo vydané v súlade s prílohou IV (časťou MED) k nariadeniu (EÚ) č. 1178/2011;
                        
                     
                           e)
                        
                        
                           preukázať jazykovú spôsobilosť v súlade s ustanovením FCL.055 prílohy I (časti FCL) k nariadeniu (EÚ) č. 1178/2011;
                        
                     
                           f)
                        
                        
                           mať minimálnu prax najmenej 100 hodín letu vo funkcii pilota.
                        
                     
         
         ODDIEL 4
         
            UZNÁVANIE KVALIFIKAČNÝCH KATEGÓRIÍ NA TRIEDU A TYPOVÝCH KVALIFIKAČNÝCH KATEGÓRIÍ
         
         
            Článok 10
            Podmienky uznávania kvalifikačných kategórií na triedu a typových kvalifikačných kategórií
            Platná kvalifikačná kategória na triedu alebo typová kvalifikačná kategória, obsiahnutá v preukaze spôsobilosti vydanom treťou krajinou, sa môže zapísať do preukazu spôsobilosti vydaného v súlade s prílohou I (časťou FCL) k nariadeniu (EÚ) č. 1178/2011, ak žiadateľ:
            
                        a)
                     
                     
                        spĺňa požiadavky na prax a nevyhnutné predpoklady na vydanie príslušnej typovej kvalifikačnej kategórie alebo kvalifikačnej kategórie na triedu v súlade s časťou FCL;
                     
                  
                        b)
                     
                     
                        úspešne absolvuje príslušnú praktickú skúšku na vydanie zodpovedajúcej typovej kvalifikačnej kategórie alebo kvalifikačnej kategórie na triedu v súlade s časťou FCL;
                     
                  
                        c)
                     
                     
                        aktuálne vykonáva letovú prax;
                     
                  
                        d)
                     
                     
                        jeho letová prax predstavuje najmenej:
                        
                                    i)
                                 
                                 
                                    100 hodín vo funkcii pilota v triede letúnov v prípade kvalifikačnej kategórie na túto triedu;
                                 
                              
                                    ii)
                                 
                                 
                                    500 hodín vo funkcii pilota typu letúnov v prípade tejto typovej kvalifikačnej kategórie;
                                 
                              
                                    iii)
                                 
                                 
                                    100 hodín vo funkcii pilota v prípade triedy jednomotorových vrtuľníkov s maximálnou vzletovou hmotnosťou 3 175 kg;
                                 
                              
                                    iv)
                                 
                                 
                                    350 hodín vo funkcii pilota v prípade triedy všetkých ostatných vrtuľníkov.
                                 
                              
                  
         
            Článok 11
            Zmeny nariadenia (EÚ) č. 1178/2011
            Nariadenie (EÚ) č. 1178/2011 sa mení takto:
            
                        a)
                     
                     
                        Článok 8 sa vypúšťa;
                     
                  
                        b)
                     
                     
                        Príloha III sa vypúšťa.
                     
                  
         
            Článok 12
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. marca 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 212, 22.8.2018, s. 1.
         
            (2)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1).
         
            (3)  Nariadenie Komisie (EÚ) 2018/1119 z 31. júla 2018, ktorým sa mení nariadenie (EÚ) č. 1178/2011, pokiaľ ide o výcvikové organizácie na základe vyhlásenia (Ú. v. EÚ L 204, 13.8.2018, s. 13).
         
            (4)  Nariadenie Komisie (EÚ) 2018/395 z 13. marca 2018, ktorým sa stanovujú podrobné pravidlá prevádzky balónov podľa nariadenia Európskeho parlamentu a Rady (ES) č. 216/2008 (Ú. v. EÚ L 71, 14.3.2018, s. 10).
         
            (5)  Vykonávacie nariadenie Komisie (EÚ) 2018/1976 zo 14. decembra 2018, ktorým sa stanovujú podrobné pravidlá prevádzky vetroňov podľa nariadenia Európskeho parlamentu a Rady (EÚ) 2018/1139 (Ú. v. EÚ L 326, 20.12.2018, s. 64).
         
            (6)  Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1).
      
      
         
            PRÍLOHA
            Podmienky uznávania preukazov spôsobilosti vydaných tretími krajinami alebo v ich mene
            
               Tabuľka 1
            
            
               Požiadavky na prax pri letúnoch
            
            
                        Preukaz spôsobilosti
                     
                     
                        Celkový počet hodín letovej praxe
                     
                     
                        Oprávnenia
                     
                     
                         
                     
                  
                        (1)
                     
                     
                        (2)
                     
                     
                        (3)
                     
                     
                         
                     
                  
                        ATPL(A)
                     
                     
                        > 1 500  hodín ako veliaci pilot na viacpilotných letúnoch
                     
                     
                        Veliaci pilot v obchodnej leteckej doprave na viacpilotných letúnoch
                     
                     
                        a)
                     
                  
                        ATPL(A) alebo CPL(A)/IR (*1)
                        
                     
                     
                        > 1 500  hodín ako veliaci pilot alebo ako druhý pilot na viacpilotných letúnoch podľa prevádzkových požiadaviek
                     
                     
                        Druhý pilot v obchodnej leteckej doprave na viacpilotných letúnoch
                     
                     
                        bss)
                     
                  
                        MPL
                     
                     
                        > 1 500  hodín ako druhý pilot na viacpilotných letúnoch podľa prevádzkových požiadaviek
                     
                     
                        Druhý pilot v obchodnej leteckej doprave na viacpilotných letúnoch
                     
                     
                        ba)
                     
                  
                        CPL(A)/IR
                     
                     
                        > 1 000  hodín ako veliaci pilot v obchodnej leteckej doprave od získania prístrojovej kvalifikačnej kategórie (IR)
                     
                     
                        Veliaci pilot v obchodnej leteckej doprave na jednopilotných letúnoch
                     
                     
                        c)
                     
                  
                        CPL(A)/IR
                     
                     
                        > 1 000  hodín ako veliaci pilot alebo ako druhý pilot na jednopilotných letúnoch podľa prevádzkových požiadaviek
                     
                     
                        Druhý pilot v obchodnej leteckej doprave na jednopilotných letúnoch podľa prevádzkových požiadaviek
                     
                     
                        d)
                     
                  
                        ATPL(A), CPL(A)/IR, CPL(A)
                     
                     
                        > 700 hodín na letúnoch vrátane 200 hodín pri činnostiach takého druhu, na aký sa požaduje uznanie platnosti, a 50 hodín pri týchto činnostiach za posledných 12 mesiacov
                     
                     
                        Uplatňovanie oprávnení na letúnoch v inej ako obchodnej leteckej doprave
                     
                     
                        e)
                     
                  
                        CPL(A)
                     
                     
                        > 1 500  hodín ako veliaci pilot v obchodnej leteckej doprave vrátane 500 hodín prevádzkovej činnosti na vodných letúnoch
                     
                     
                        Veliaci pilot v obchodnej leteckej doprave na jednopilotných letúnoch
                     
                     
                        f)
                     
                  
               
            
               Tabuľka 2
            
            
               Požiadavky na prax pri vrtuľníkoch
            
            
                        Preukaz spôsobilosti
                     
                     
                        Celkový počet hodín letovej praxe
                     
                     
                        Oprávnenia
                     
                     
                         
                     
                  
                        (1)
                     
                     
                        (2)
                     
                     
                        (3)
                     
                     
                         
                     
                  
                        ATPL(H) s platnou prístrojovou kvalifikačnou kategóriou (IR)
                     
                     
                        > 1 000  hodín ako veliaci pilot na viacpilotných vrtuľníkoch
                     
                     
                        Veliaci pilot na viacpilotných vrtuľníkoch v obchodnej leteckej doprave v prevádzke VFR a IFR
                     
                     
                        a)
                     
                  
                        ATPL(H) bez oprávnení IR
                     
                     
                        > 1 000  hodín ako veliaci pilot na viacpilotných vrtuľníkoch
                     
                     
                        Veliaci pilot na viacpilotných vrtuľníkoch v obchodnej leteckej doprave v prevádzke VFR
                     
                     
                        b)
                     
                  
                        ATPL(H) s platnou prístrojovou kvalifikačnou kategóriou (IR)
                     
                     
                        > 1 000  hodín ako pilot na viacpilotných vrtuľníkoch
                     
                     
                        Druhý pilot na viacpilotných vrtuľníkoch v obchodnej leteckej doprave v prevádzke VFR a IFR
                     
                     
                        c)
                     
                  
                        ATPL(H) bez oprávnení IR
                     
                     
                        > 1 000  hodín ako pilot na viacpilotných vrtuľníkoch
                     
                     
                        Druhý pilot na viacpilotných vrtuľníkoch v obchodnej leteckej doprave v prevádzke VFR
                     
                     
                        d)
                     
                  
                        CPL(H)/IR (*2)
                        
                     
                     
                        > 1 000  hodín ako pilot na viacpilotných vrtuľníkoch
                     
                     
                        Druhý pilot na viacpilotných vrtuľníkoch v obchodnej leteckej doprave
                     
                     
                        e)
                     
                  
                        CPL(H)/IR
                     
                     
                        > 1 000  hodín ako veliaci pilot v obchodnej leteckej doprave od získania prístrojovej kvalifikačnej kategórie (IR)
                     
                     
                        Veliaci pilot na jednopilotných vrtuľníkoch v obchodnej leteckej doprave
                     
                     
                        f)
                     
                  
                        ATPL(H) s oprávneniami IR alebo bez nich, CPL(H)/IR, CPL(H)
                     
                     
                        > 700 hodín na vrtuľníkoch iných ako certifikovaných podľa noriem CS-27/29 alebo rovnocenných požiadaviek, vrátane 200 hodín pri činnostiach takého druhu, na aký sa požaduje uznanie preukazu spôsobilosti, z toho 50 hodín pri týchto činnostiach za posledných 12 mesiacov
                     
                     
                        Uplatňovanie oprávnení na vrtuľníkoch v inej ako obchodnej leteckej doprave
                     
                     
                        g)
                     
                  
               (*1)  Držiteľ preukazu spôsobilosti obchodného pilota letúnov s prístrojovou kvalifikačnou kategóriou [CPL(A)/IR] na viacpilotných letúnoch musí pred uznaním preukázať úroveň vedomostí požadovaných organizáciou ICAO na získanie preukazu spôsobilosti dopravného pilota letúnov ATPL(A).
            
               (*2)  Držiteľ preukazu spôsobilosti obchodného pilota vrtuľníkov s prístrojovou kvalifikačnou kategóriou [CPL(H)/IR] na viacpilotných vrtuľníkoch musí pred uznaním preukázať úroveň vedomostí požadovaných organizáciou ICAO na získanie preukazu spôsobilosti dopravného pilota ATPL(H).